**2019-2020. évi**

**Magyar Curling Összetett Verseny**

**kiírása**

**1.** **Az összetett verseny célja:**

1.1. A minősített curling versenyek népszerűsítése a játékosok, csapatok körében.

1.2 Olyan adatbázis létrehozása, amelynek révén, nyomon követhető a magyarországi curling fejlődése, a csapatok és a játékosállomány mindenkori eredményessége.

1.3. Az összetett verseny – akár pillanatnyi állását, akár bármely időszakát nézve - valós képet adjon egy csapat, egy játékos eredményességéről.

**2**. **Az összetett verseny rendszere:**

2.1. A Magyar Curling Szövetség Versenybírói Testületvezető minősíti a versenyeket és meghatározza azok pontértékét.

A minősítésre kerülő versenyek köre az alábbi:

a) Kiemelt versenyek: Olimpia, Világbajnokság, Európa bajnokság, egyéb világverseny (pl: YOG, EYOF) illetve ezek bármelyikében való részvételre rendezett nemzetközi kvalifikációs verseny, pl: WQE), amelyen magyar csapat részt vett és az 1-8. helyek valamelyikén végzett.

b) A Magyarországon rendezett, nem kiemelt versenyek közül minden olyan verseny minősítésre kerül, amely megfelel az alábbi feltételeknek:

- ismert a nevezett csapatok listája;

- a magyar csapatok esetében megállapítható a nevezett játékosok névsora, valamint az, hogy melyik játékos került csereként nevezésre; egy csapat minimum három játékosból áll

- a külföldi csapatok esetében megállapítható a külföldi csapat nemzetisége;

- ismert a verseny végeredménye;

- a verseny lebonyolításának módja besorolható valamely minősített kategóriába.

Alapvetően a Magyar Curling Szövetség által rendezett versenyek mindegyike minősített verseny, kivéve az Egyéni OB.

c) A külföldön rendezett, nem kiemelt versenyek közül minden olyan torna minősítésre kerül, amely megfelel az alábbi feltételeknek:

- magyar csapat részt vett a versenyen és az 1-8. helyek valamelyikén végzett;

- a magyar csapat vezetője a verseny befejezését követően 8 napon belül kéri a Versenybírói Testületvezető által kijelölt személyt a verseny minősítésére;

- ismert a nevezett csapatok listája;

- a magyar csapatok esetében megállapítható a nevezett játékosok névsora, valamint az, hogy melyik játékos került csereként nevezésre;

- a külföldi csapatok esetében megállapítható a külföldi csapat nemzetisége;

- ismert a verseny végeredménye;

- a verseny lebonyolításának módja besorolható valamely minősített kategóriába.

Alapvetően a külföldön rendezett versenyek mindegyikét minősített versenynek kell tekinteni, függetlenül attól, hogy kellett-e rá külön nevezni. Amennyiben a fenti információk nem állnak teljeskörűen, vagy hitelt érdemlően rendelkezésre, úgy a Versenybírói Testületvezető mérlegeli, hogy a hiányzó információk érdemben befolyásolják-e a verseny minősítésének eredményét és ennek függvényében dönt a verseny minősítését/pontértékét illetően.

2.2. A csapatranglistában az adott verseny minősítése során meghatározott pontérték felosztásra kerül a csapatok között, az alábbiak szerint:

- minden verseny első 8 helyezettje kap pontot;

- a pontok eloszlása egy torna összpontszámából.

|  |  |
| --- | --- |
| **Helyezés** | **Arány** |
| 1 | 36% |
| 2 | 22% |
| 3 | 15% |
| 4 | 10% |
| 5 | 7% |
| 6 | 5% |
| 7 | 3% |
| 8 | 2% |
| összesen | 100% |

2.3. Az egyéni ranglistában minden a csapatba nevezett játékos pontot kap az alábbiak szerint:

- az alapcsapat játékosai a csapat által megszerzett pontszám ¼-ét kapják;

- a cserejátékosok a csapat által megszerzett pontszám 1/8-át kapják.

2.4. A szezon közben az éppen befejeződött verseny összpontszáma és az azon elért eredmény alapján minden csapat és a játékosai megkapják az adott tornán megszerzett pontjaikat.

2.5. A pontszámítás NEM indul újra minden szezonban. A megszerzett pontokat a csapatok viszik mindig magukkal és a naptári év szerint, az éppen aktuális hétvége után az előző évben azon a napon szerzett pontszámát elveszíti a csapat, játékos. Az élő pontszám bármely napon az adott napon és az azt megelőző 364 nap során szerzett pontszámok összege.

**3. A versenyek minősítésének módszertana**

Egy adott verseny pontértékének meghatározása az alábbiak szerint történik:

Torna pontértéke = Ks \* Te \* Lm \* E, ahol

Ks: a Kategória súlya (%)

Te: a Torna erőssége (%)

Lm: a Lebonyolítás módjának súlya (%)

E: az Etalon torna pontértéke

3.1. Kategória súlyok:

a) nyílt kategóriák súlya: 100%;

b) a nyílt kategóriáktól eltérő kategóriák súlyának meghatározása Magyarországon rendezett, nem kiemelt versenyek esetében a ranglista rendszer, élő pontjai alapján történik, míg minden egyéb verseny esetében a WCF aktuális (előző lezárt szezon) rangsora (élő pontszám táblázata) alapján;

c) férfi/női kategóriák súlya: a verseny napján nagyobb élő pontszámmal rendelkező kategória súlya 100%, a kisebb élő pontszámmal rendelkező kategória súlya pedig megegyezik a nagyobb élő pontszámú kategóriához viszonyított százalékos arányával;

d) ifi/szenior/felnőtt kategóriák súlya: a verseny napján nagyobb élő pontszámmal rendelkező kategória súlya 100%, a kisebb élő pontszámmal rendelkező kategória súlya pedig megegyezik a nagyobb élő pontszámú kategóriához viszonyított százalékos arányával;

e) összetett kategóriák súlya (pl. ifi-női): először a korcsoport szerinti kategória súly kerül alkalmazásra, majd a nemek szerinti kategória súly is alkalmazásra kerül a fenti szabályok szerint;

f) azokon a versenyeken, ahol élő pontszám alapján nem állapítható meg kategória súly, mert a releváns élő pontszámok nem állnak rendelkezésre az alábbi kategória súlyokat kell alkalmazni:

- ifi: 80%

- szenior: 50%

3.2. Torna erőssége

A torna erőssége, mindig az adott legszűkebb kategórián belül értelmezendő és határozandó meg.

a) Magyarországon rendezett, nem kiemelt versenyek esetében a torna erőssége az alábbiak szerint kerül meghatározásra: a tornán résztvevő csapatok élő pontszámának összege osztva a maximális élő pontszámmal.

A tornán résztvevő csapatok pontértékének meghatározásakor a csapat négy legmagasabb élő pont értékű játékosának élő pontszáma kerül figyelembevételre. Vegyes versenynél a nevezett játékosok közül a legmagasabb élő pontszámú 2 fiú és 2 lány játékos élő pontszáma adja a vegyes csapat pontszámát. Ha egy tornán indul külföldi csapat is, akkor a külföldi csapat pontértéke a magyar játékosok aktuális összes élő pontszámának átlaga szorozva 4-gyel és szorozva a külföldi nemzet WCF szerinti élő pontszámának Magyarország élő pontszámához viszonyított arányával.

A maximális élő pontszám megegyezik a verseny napján a magyar játékosok aktuális összes élő pontszámával, amelyhez hozzá kell adni az esetlegesen a versenyen induló külföldi csapatok fentiek szerint meghatározott pontszámát.

b) Kiemelt versenyek esetében a torna erőssége az alábbiak szerint kerül meghatározásra: a tornán résztvevő nemzetek WCF élő pontszámának összege osztva az összes nemzet WCF élő pontszámával.

c) Külföldön rendezett, nem kiemelt versenyek esetében a torna erőssége az alábbiak szerint kerül meghatározásra: a torna erőssége egyenlő a résztvevő nemzetek WCF élő pontszám szerinti súlyának (a nemzet WCF élő pontszáma osztva az összes nemzet WCF élő pontszámával) összegével, de maximum 100%-kal.

3.3. A lebonyolítás módjának súlya

|  |  |
| --- | --- |
| **Lebonyolítás módja** | **szorzó** |
| 8-12 csapatos round-robin | 1 |
| 5-7 csapatos round-robin | 0,7 |
| triple knock-out | 0,5 |
| svájci, 4+1 kör | 0,4 |
| svájci, 5+1 kör | 0,5 |
| 4 kör | 0,3 |
| 3 kör | 0,2 |

3.4. Az etalon tornák pontértéke

a) A kiemelt versenyek etalon pontszámai az alábbiak:

- azon versenyek etalonja, amelyek egyben Olimpiai számok is, továbbá WQE: 10000 pont

- azon versenyek etalonja, amelyek nem Olimpiai számok, de VB-k, továbbá YOG: 5000 pont

b) a WCT versenyek, továbbá EYOF etalon pontszáma: 2000 pont

c) minden egyéb verseny etalon pontszáma: 1000 pont

**4. Általános szabályok:**

* A versenyrendszerben csak magyar állampolgárságú és Magyar Curling Szövetség érvényes versenyzői engedélyével rendelkező sportolók szerepelhetnek. Ettől csak abban az esetben van kivétel, ha a külföldi versenyző játékjogához az MCSZ Elnöksége előzetesen írásban hozzájárul.
* Az összetett versenyre nem kell jelentkezni, bármilyen minősített versenyen való indulás automatikus felvételt jelent a listára.
* Az élő pontszámok alapján külön női és férfi ranglistát is fogunk vezetni.
* Minden torna végeztével, a hivatalos eredménylistát követő 8. napon belül a Versenybírói Testület Vezető aktualizálja a játékosok pontszámát, valamint a csapatok pontszámát.
* A csapatverseny szempontjából fontos, hogy akkor minősül egy társaság ugyanannak a csapatnak, ha a legutolsó év Országos Bajnokságára nevezett játékosok körében max. 2 helyen történik változás.

Ha nem nevezett országos bajnokságra, akkor az ugyanezen a csapatnév alatt a legutolsó tornára nevezett játékosok körében lehet max. 2 változás.

Ez a definíció az elnökség által elfogadott olimpiai kvalifikációs rendszer szabályozásában van lefektetve.

* Egy játékos értelemszerűen több csapatban is szerepelhet (pl. vegyes csapatok) a listán.
* A férfi B, férfi A és női A OB-k, EB-k, VB-k egy időpontban változtatják az élő pontszámokat.
* **Az összetett verseny díjazásával** kapcsolatban minden minősített tornán induló csapat nevezési díjából 2.500,- Forintot át kell utalni az MCSZ részére egy összetett verseny díjalapba.

Ezt az alapot felhasználva lehet a díjakat megjelölni.

* Az összetett verseny díjátadására minden szezont követő új szezon, első ranglistaversenybe beleszámító versenyekor kerül sor.
* Verseny díjazásaként a befolyt nevezési díj hozzájárulás teljes összege az alábbi mértékben kerül szétosztásra a helyezettek között:

|  |  |  |  |  |
| --- | --- | --- | --- | --- |
| **Helyezés** | **Női csapat** | **Férfi csapat** | **Női egyéni** | **Férfi egyéni** |
| 1. | 9% | 11%  | 7% | 9% |
| 2. | 6% | 8% | 6% | 7% |
| 3. | 4% | 5%  | 5%  | 5% |
| 4. | 0 | 0 | 4% | 4% |
| 5. | 0 | 0 | 3% | 3% |
| 6. | 0 | 0 | 2% | 2% |

* **Külföldi versenyen való sikeres részvétel esetén, az érintett csapat vezetője köteles a versenyt követő 8 napon belül a tornával kapcsolatos adatokat emailben elküldeni a következő címre** (kiss.balint@huncurling.hu). **Amennyiben ezt elmulasztja, az elért eredmény nem lesz figyelembe véve.**
* Az aktuális állást tartalmazó táblázat az MCSZ honlapján (<http://www.curling.hu/eredmenyek/>) folyamatosan megtekinthető.

Elfogadva a Magyar Curling Szövetség 2013. július 02-i elnökségi ülésén a 4./2013. (VII. 02.) számú határozatban.

Módosítva a Magyar Curling Szövetség 2014. július 24-i elnökségi ülésén.

Módosítva a Magyar Curling Szövetség 2015. augusztus 12-i elnökségi ülésén.

Módosítva a Magyar Curling Szövetség 2016. június 8-i elnökségi ülésén.

Módosítva a Magyar Curling Szövetség 2017. június 21-i elnökségi ülésén.

Módosítva a Magyar Curling Szövetség 2019. június 16-i elnökségi ülésén.

Budapest, 2019. június 16.

 Bukta Zsuzsanna sk. Kovács Zsuzsanna sk.

 Elnök Főtitkár